[{"text_idx": "#000004", "text": "Bydd y Bwrdd yn cynrychioli pobl ifanc a\u2019r sector gwaith ieuenctid, gan ddarparu cyngor ac arweiniad i Lywodraeth Cymru er mwyn helpu i ddatblygu a chyflwyno\u2019r Strategaeth Gwaith Ieuenctid newydd. Hefyd, bydd yn gwneud argymhellion yngly\u0302n a\u0302\u2019r hyn sydd angen ei newid yng Nghymru er mwyn cefnogi model cynaliadwy ar gyfer gwaith ieuenctid yn y dyfodol. Mae rhagor o wybodaeth am y Bwrdd ar gael yma."}, {"text_idx": "#000008", "text": "Byddwn ni\u2019n rhannu ein Cynllun Gwaith yn 2019. Bydd hyn yn cynnwys nifer o ffrydiau gwaith a nodwyd gennym i lywio ein hargymhellion. Bydd pob ffrwd waith yn cael ei harwain gan aelod unigol o\u2019r Bwrdd, a byddwn ni\u2019n chwilio\u2019r sector am unigolion sy\u2019n awyddus i ymuno a\u0302 gweithgorau er mwyn llywio\u2019r gwaith. Byddwn ni\u2019n rhannu manylion ein presenoldeb yn y cyfryngau cymdeithasol cyn bo hir fel bod cyfle i bawb ymgysylltu a\u0302\u2019r Bwrdd a dilyn ein cynnydd."}, {"text_idx": "#000009", "text": "Rwy\u2019n ddiolchgar iawn am yr holl negeseuon cadarnhaol o gefnogaeth a chymorth sy\u2019n cyrraedd o bob cwr o\u2019r sector. Rwy\u2019n ymwybodol bod cyni wedi cael effaith wirioneddol ar waith ieuenctid a bod amser yn brin i lawer o bobl. Nid oes erioed adeg bwysicach wedi bod o safbwynt gwaith ieuenctid yng Nghymru. Yn ystod cyfarfod diweddaraf y Bwrdd, fe gawsom gyfle i gwrdd a\u0302 myfyrwyr Ieuenctid a Chymuned ym Mhrifysgol Glyndw\u0302r \u2013 a chael ein hysbrydoli ganddynt. Roedd eu hymrwymiad i waith ieuenctid a phobl ifanc yn heintus, ac roedd eu hanesion personol o ymgysylltu a\u0302 gwaith ieuenctid yn cyfleu gwirioneddau tragwyddol. Roedd eu neges yn glir \u2013 mae gwaith ieuenctid yn gallu newid bywydau pobl ifanc er gwell. Mae\u2019r Bwrdd yn benderfynol o sicrhau bod ein cynigion yn seiliedig ar wybodaeth, yn gredadwy ac yn canolbwyntio ar gyflawni o blaid pobl ifanc."}, {"text_idx": "#000010", "text": "Mae pob un ohonom yn edrych ymlaen at y Gynhadledd Gwaith Ieuenctid ym mis Chwefror ac yn gobeithio y bydd cynifer ohonoch a\u0302 phosibl yn gallu ei mynychu er mwyn helpu i lunio\u2019r dyfodol. Fe welwn ni chi yno!"}, {"text_idx": "#000014", "text": "Mae\u2019r Bwrdd wedi gweithio gyda grw\u0302p o weithwyr ieuenctid i ddatblygu arolwg pobl ifanc a phecyn cymorth. Mae\u2019r Bwrdd wedi gofyn am gymorth y sector trwy ddefnyddio\u2019r adnoddau hyn i ymgysylltu\u2019n uniongyrchol a\u0302\u2019r bobl ifanc y mae\u2019r sector yn gweithio gyda nhw. Cofiwch gysylltu os nad ydych chi wedi derbyn eich copi o\u2019r arolwg neu\u2019r pecyn cymorth. Os ydych chi eisoes wedi cwblhau\u2019r ymarferiad, neu\u2019n bwriadu gwneud hynny cyn bo hir, byddem yn ddiolchgar pe gallech gyflwyno\u2019ch dalen adborth, gan goladu a chrynhoi\u2019ch trafodaethau a\u0302 phobl ifanc, i\u2019r blwch negeseuon e-bost erbyn dydd Llun 14 Ionawr 2019."}, {"text_idx": "#000018", "text": "Felly, mae cyfanswm o dros \u00a310 miliwn yn cael ei fuddsoddi mewn gwaith ieuenctid a gweithgarwch ymgysylltu a datblygu ieuenctid a fydd yn helpu i ddiogelu cyfleoedd bywyd pobl ifanc yng Nghymru, gan gynnwys pobl ifanc fwyaf agored i niwed. Hysbysir Awdurdodau Lleol am eu dyraniadau cyn bo hir, a disgwylir iddynt weithio gyda phobl ifanc ac amrywiaeth eang o bartneriaid i ddatblygu eu cynlluniau."}, {"text_idx": "#000021", "text": "Cafodd y ddogfen hon ei llunio ar gyfer rheolwyr ac ymddiriedolwyr sefydliadau ieuenctid, gwleidyddion, aelodau etholedig a swyddogion awdurdodau lleol, ymarferwyr, hyfforddwyr a phobl sy\u2019n hyfforddi i fod yn weithwyr ieuenctid ac yn weithwyr cymorth ieuenctid, pobl ifanc sydd eisoes yn ymwneud a\u0302 sefydliadau ieuenctid a\u2019r rhai sydd am ddysgu mwy am sefydliadau ieuenctid."}, {"text_idx": "#000022", "text": "Cynhyrchwyd \u2018Gwaith Ieuenctid yng Nghymru: Egwyddorion a Dibenion\u2019 ar sail gydweithredol gan gynrychiolwyr y sectorau gwaith ieuenctid gwirfoddol ac awdurdod lleol yng Nghymru, ac ar y cyd a\u0302 Chyngor y Gweithlu Addysg."}, {"text_idx": "#000023", "text": "Yn dilyn Cynhadledd Gwaith Ieuenctid hynod lwyddiannus yn 2018, cynhelir y gynhadledd flynyddol nesaf ar 20 Chwefror 2019 yn Venue Cymru, Llandudno. Bydd y digwyddiad yn gyfle i glywed gan y Bwrdd Gwaith Ieuenctid Dros Dro, dysgu mwy am y gwaith sy\u2019n cael ei wneud ganddo, a chlywed am ddatblygiad y Strategaeth Gwaith Ieuenctid newydd. Hefyd, bydd cyfle i glywed gan ymarferwyr gwaith ieuenctid, gan gynnwys enghreifftiau o ymarfer arloesol, a dysgu am y gwaith sydd wedi\u2019i wneud eleni i ddatblygu gwaith ieuenctid yng Nghymru."}, {"text_idx": "#000028", "text": "Mae naw categori ar gael: chwech ar gyfer prosiectau a thri ar gyfer unigolion."}, {"text_idx": "#000031", "text": "\u201cPobl ifanc yn dylanwadu ar benderfyniadau yn ymwneud a\u0302 materion sy\u2019n bwysig iddynt. Sut mae gwneud hynny?\u201d"}, {"text_idx": "#000033", "text": "Mae\u2019r digwyddiad hwn yn agored i bob sector, ac mae\u2019n addas i bawb sy\u2019n ymwneud a\u0302 chynllunio a darparu gwasanaethau sy\u2019n ceisio cynnwys ac ymgysylltu a\u0302 phobl ifanc mewn ffordd ystyrlon."}, {"text_idx": "#000042", "text": "Beth yw\u2019r Corfflu Cydsefyll Ewropeaidd?"}, {"text_idx": "#000045", "text": "I gael rhagor o wybodaeth, ewch i wefan y Corfflu Cydsefyll Ewropeaidd yma."}, {"text_idx": "#000046", "text": "Erasmus+ yw rhaglen yr Undeb Ewropeaidd ar gyfer addysg, hyfforddiant, ieuenctid a chwaraeon. Ei nod yw hyrwyddo sgiliau a chyflogadwyedd, moderneiddio addysg, hyfforddiant a gwaith ieuenctid, a hyrwyddo arloesi, entrepreneuriaeth a chyflogadwyedd ledled Ewrop. Mae gan y rhaglen gyllideb o tua \u20ac14.7 biliwn (\u00a312 biliwn) ledled Ewrop sy\u2019n helpu dros bedair miliwn o bobl i astudio, hyfforddi, ennill profiad gwaith neu wirfoddoli dramor. Un sefydliad sydd wedi gwneud cais llwyddiannus am gyllid o dan y rhaglen hon yw Clybiau Bechgyn a Merched Cymru."}, {"text_idx": "#000047", "text": "Yn ddiweddar, mae Clybiau Bechgyn a Merched Cymru wedi cymryd rhan ym mhrosiect Erasmus+ 'Ymgyrchu yn erbyn Xenocide'. Mae\u2019r prosiect yn seiliedig ar gyfarfod ieuenctid rhyngwladol yn trafod mudo i Ewrop (ac o fewn Ewrop) heddiw ac yn y gorffennol. Roedd y gweithgareddau\u2019n cynnwys gweithdai ar Hunaniaeth a Mudo, Ffilm, Ffotograffiaeth, Hanes a Hawliau Dynol. Yn gynharach eleni, ymwelodd tri aelod o staff a\u0302 Krzyzowa yng Ngwlad Pwyl ar gyfer cynhadledd Gweithwyr Ieuenctid, ac ar o\u0302l hynny fe gawsant gyfle i fynd a\u0302 grw\u0302p o bobl ifanc i fynychu\u2019r Gyfnewidfa Ieuenctid (neu gyfarfod ieuenctid) ym mis Hydref. Fe aeth Cathryn Evans, Cydgysylltydd y Prosiect, a\u0302 phedwar o bobl ifanc i gymryd rhan yn y Cyfarfod Ieuenctid yng Ngwlad Pwyl. Gydol yr wythnos, fe gawsant gyfle i gymryd rhan mewn hyfforddiant, gweithdai a seminarau rhyngddiwylliannol yn ymwneud a\u0302 gwleidyddiaeth, treftadaeth a mudo, ac fe gawsant hyfforddiant ym meysydd ffilm a ffotograffiaeth. Hefyd, cawsant gyfle i gyflwyno ffilm fer ar brosiect yn ymwneud a\u0302 Brexit a Chymru. Roedd y cyfarfod ieuenctid yn gyfle ardderchog i bobl ifanc o Gymru gyfarfod a\u0302 phobl ifanc eraill o chwe gwlad arall o leiaf, gan gynnwys Gwlad Groeg, Macedonia, Serbia, Gwlad Pwyl, Estonia a\u2019r Almaen. Roedd rhai o\u2019r unigolion hyn yn ffoaduriaid, neu wedi bod yn ffoaduriaid ar ryw adeg o\u2019u bywydau. Dyma ymateb y bobl ifanc pan ofynnwyd iddynt ddisgrifio eu profiad o\u2019r prosiect mewn pum gair:"}, {"text_idx": "#000054", "text": "Cysylltu cymunedau \u2013 Mynd i\u2019r afael ag unigrwydd ac ynysigrwydd cymdeithasol."}, {"text_idx": "#000055", "text": "Mae Llywodraeth Cymru yn cynnal ymgynghoriad ar hyn o bryd sef \u2018Cysylltu cymunedau - Mynd i'r afael ag unigrwydd ac ynysigrwydd cymdeithasol\u2019. Mae\u2019r ymgynghoriad hwn yn gofyn am farn sefydliadau ac unigolion yngly\u0302n a\u0302\u2019r hyn sydd angen ei wneud i fynd i\u2019r afael yn effeithiol ag unigrwydd ac ynysigrwydd cymdeithasol, gan gynnwys mynediad i wasanaethau. Felly, mae\u2019n bwysig clywed barn y sector ieuenctid. Mae\u2019r Ymgynghoriad yn dod i ben ar 15 Ionawr 2019, felly cofiwch gyflwyno ymateb."}, {"text_idx": "#000060", "text": "Canllawiau ar gyfer cyrff llywodraethu ysgolion ar bolisi\u0308au gwisg ysgol ac edrychiad disgyblion"}, {"text_idx": "#000061", "text": "Mae Llywodraeth Cymru yn ymgynghori ar bolisi\u0308au gwisg ysgol ac edrychiad disgyblion. Mae\u2019n awyddus i annog pobl ifanc i gyfrannu at yr ymgynghoriad ac mae wedi creu fersiwn sy\u2019n addas i bobl ifanc. Os ydych chi\u2019n gweithio gyda phobl ifanc sydd am gyfrannu at yr ymgynghoriad o bosibl, cofiwch roi\u2019r manylion iddynt a\u2019u hannog i leisio eu barn. Mae\u2019r ymgynghoriad ar gael yma. Y dyddiad cau ar gyfer cyflwyno sylwadau yw 21 Chwefror 2019."}]